Foreningen af Speciallæger (FAS) har fra 1. marts opsagt en aftale med Region Nordjylland om speciallægers ekstraarbejde uden for normal arbejdstid. - Det kan i værste fald betyde, at vi må forhandle med lægerne om lønnen i hvert enkelt tilfælde. Ganske givet med krav om en højere løn end hidtil, da det er det signal, FAS sender sine medlemmer ved at opsige aftalen, siger Tove Nilsson, cheflæge på Aalborg Sygehus, til NORDJYSKE. - Resultatet kan blive, at vi får udført mindre af den slags arbejde med den konsekvens, at ventetiderne for patienterne bliver længere. Også for patienter med akutte sygdomme, vurderer hun. Region Nordjylland har afsat en pulje på 50 millioner kroner til såkaldt merarbejde. Den nordjyske regionsformand, Ulla Astman, fastslår, at regionen under ingen omstændigheder vil være med til at jobbe speciallægernes lønninger voldsomt i vejret. Uanset om konsekvensen er færre behandlinger. Den holdning er cheflæge Tove Nilsson enig i.

Referat:
Efter den 1. marts risikerer patienter med behov for hurtig behandling længere ventetid på behandling. Det fortæller NORDJYSKE.